google/wiki40b huggingface dataset:
Rahvahääletus põhiseaduse muutmiseks (1932)

Rahvahääletus põhiseaduse muutmiseks oli rahvahääletus mis toimus 13. kuni 15. augustini 1932.
Hääletusele oli pandud Riigikogu eelnõu, millega Eesti oleks muudetud presidentaalseks vabariigiks. Hääletamine oli 5-kroonise trahvi ähvardusel kohustuslik ja hääletamas käis 91 protsenti.

Tulemused

Parandamise poolt oli 333 947 ja vastu 345 215 inimest. Põhiseaduse muutmise vastu olid Tallinn, Harjumaa, Viljandimaa, Pärnumaa ja Valgamaa ning poolt Virumaa, Järvamaa, Läänemaa, Saaremaa, Petserimaa ja Võrumaa. Peamised vastuhääled tulid suurematest linnadest ja ajakirjandus järeldas, et Eesti linnade inimesed on vasakpoolsemad kui maaelanikud. Vastuhääletajad (sotsialistid) nägid valitsuse võimu suurendamises rahva õiguste kärpimist. Keskerakonna juht Jaan Tõnisson selgitas, et osad tema erakonna liikmed leidsid, et põhiseaduse muutmisel võib põllumeeste erakonnast keegi presidendiks saada ja see ei sobi neile. (Kaja. 18.08.1932, lk. 2)
Rahvahääletuse ajal Tallinnas viibinud Inglise turistid väitsid, et hääletuse ajal oli mitmel pool kahjutulesid ja punakaartlased sõitsid linnas ringi, punased lipud autodel. Õnneks suutsid nad Helsingisse põgenedes oma elu päästa.
Brewsteri nurk

Brewsteri nurk (teatud ka kui polarisatsiooninurk) on valguse langemisnurk, mille korral kindla polarisatsiooniga valgus ei peegeldu, vaid murdub täielikult läbipaistvas dielektrilises materjalis. Kui polariseerimata valgus langeb pinnale Brewsteri nurga all, siis pinnalt peegeldunud valgus on lineaarselt polariseeritud. See langemisnurk on saanud nime Šoti füüsiku Sir David Brewsteri (1781–1868) nime järgi.

Rakendused

Polariseeritud päikeseprillid kasutavad Brewsteri nurga põhimõtet, et vähendada horisontaalsetelt pindadelt peegeldava valguse pimestavat mõju. Suures nurkade vahemikus Brewsteri nurga ümber peegeldub p-polariseeritud valgus vähem kui s-polariseeritud valgus. Seega kui päike on taevas madalal, on peegeldunud valgus enamasti s-polariseeritud. Polariseerivad päikeseprillid kasutavad materjale nagu Polaroidi, et blokeerida horisontaalselt polariseeritud valgust ning seega blokeerida horisontaalsetelt pindadelt tulevaid peegeldusi. Efekt on suurim siledate pindade puhul nagu vesi, kuid sellised päikeseprillid vähendavad ka autoteedelt ja maapinnalt tekkivat peegeldust.
Fotograafid kasutavad sama efekti, et eemaldada veepinna peegeldusi, kui nad soovivad pildistada veealuseid objekte. Kaameratel on tihti lisaseade, mida keerates saab valida, mis suunas pindadelt peegeldusi blokeeritakse.
Kui hologrammi salvestatakse, siis on pealelangev valgus üldiselt Brewsteri nurga all. Kuna pealelangev valgus on p-polariseeritud, siis seda ei peegeldata läbipaistvalt taustapinnalt tagasi holograafilisele kilele. See aitab ära hoida soovimatuid interferentsiefekte hologrammis.
Brewsteri nurgaga prismasid kasutatakse laserfüüsikas. Polariseeritud valgus siseneb prismasse Brewsteri nurga all ilma peegelduskadudeta.
Pindade uurimisel kasutatakse Brewsteri nurga mikroskoope, et kujutada osakeste kihte või molekule õhu-vedeliku piirpinnal. Suunates laseri Brewsteri nurga all piirpinnale, näib puhas vedelik pildil mustana samas kui molekulidekihid peegeldavad valgust, mida saab detekteerida.
Ruskerästas

Kirjeldus

Ruskerästal on tumepruun selg ja pea, nägu, pugu ja tiivad on punakad ning kõht ja saba alaosa valged. Emased ja isased on üsna sarnase välimusega. Kasv on rästaste hulgas keskmine. Toitub peamiselt erinevatest selgrootutest.

Sigimine

Muneb 4–6 muna rohust, okstest, juurtest ja savist meisterdatud pessa, mis asub puuoksal, maapinnal, kaljueendil või kännul. Haudeperiood on 13–15 päeva ja mune haub emane lind.

Levila

Pesitsusalad paiknevad Siberis Jenissei jõest idas. Eelistab madalaid alasid: tundrat, taigat ja metsast steppi. Talvitub Kagu-Aasias Lõuna-Hiinas, Taiwanil, Lõuna-Jaapanis, Põhja-Tais, Põhja-Myanmaris, Indias Assamis, vahel ka Nepalis ja Pakistanis.
Euroopas on ruskerästas eksikülaline. Eestis nähti selle liigi esindajat esmakordselt 17. novembril 2012 Kihnu saare lõunatipus Pitkänäs. Tegemist on 385. Eestis nähtud linnuliigiga.

Ohustatus

Ruskerästal on suur levila ja nende populatsioon ei ole usutavasti järsus langustrendis, mistõttu neid loetakse soodsas seisundis olevaks liigiks.
Ewert von Bremen

Ewert von Bremen (ka Eberhardt Bremen; 10. november 1579 Tallinn – 5. jaanuar 1645 Tallinn) oli Vana-Liivimaa vasallisuguvõsast pärit Rootsi kuninglik riigitegelane Eestimaal.
Ewert von Bremen sündis Äntu mõisniku Tuwe Bremeni (surnud 1602) ja Anna von Delwigi pojana. 
Ta oli Jaanilinna asehaldur (1616–1620), 1617. aastast Eestimaa maanõunik, 1620–1633 Tallinna asehaldur ja kuningliku Tallinna linnusekohtu president. 1626 juhtis Moskvasse tsaari juurde läkitatud saatkonda.  Seejärel oli 1634–1637 Narva asehaldur, 1644–1645 Tallinna asehaldur, Äntu pärushärra ja Rummu, Vao, ning Pikavere härra.
Ta maeti 17. veebruaril 1645 Tallinna Toomkirikusse.
Niine Rand

Niine Rand (1935. aastani Sinovia Borovtsenko; 9. juuni 1912 – ?) oli Eesti õpetaja ja koolijuht.
Ta lõpetas 1933. aastal Tartu Õpetajate Seminari. Samast aastast asus tööle Neeme Algkooli õpetajana.
1944–1945 Kehtna Mittetäieliku Keskkooli direktor. 1945. aastast Neeme Mittetäieliku Keskkooli direktor. 1950. aastatel oli ta Neeme kooli ainuke õpetaja.
Elias

Naisenimi

Nimest on tuletatud saksa naisenimi Eliane.

Nimepäev

Nimepäev on Saksamaal 20. juuli, Rootsis 17. aprill ja Soomes 9. aprill, õigeusus 20. juuli.

Eesti

Eestis on nimi Elias kasutusel olnud. Selle variandid on Eeljas, Eljas, Helias ja Liias. Vene nimest Ilja pärinevad lõunaeesti nimed Hillo, Illis, Iljo ja Illo.
Neist nimedest pärinevad kohanimed ja perekonnanimed Eljakse, Illi, Illimõisa, Ilja, Lias, Liias jt.

Soome

Soomes on 2005. aasta lõpu seisuga see nimi 18 069 inimesel, kellest 3 on naised.

Rootsi

Rootsis on nime populaarsus hakanud kiiresti kasvama. Pärast 1990. aastat on see neljakordistunud ning nüüd kuulub see 40 tavalisema pandava nime hulka.
31. detsembri 2005 seisuga oli Rootsis 15 120 selle eesnimega inimest, kellest 9364-l oli see põhieesnimi. Aastal 2003 pandi see nimi 1273 poisslapsele, kellest 885-l on see põhieesnimi.

USA

1880. aastal, kui vastavat statistikat pidama hakati, oli Elias USA-s populaarsuselt 189. poisinimi. Edaspidi nime populaarsus vähenes, kuni langes 1906 esimest korda ja 1934 pikemaks ajaks 500 kõige populaarsema poisinime seast välja. 1957. aastal oli nimi kõige madalamal, 643. kohal. 1972 kerkis ta taas 500 ja 2005 200 kõige levinuma poisinime hulka. Kõigi aegade kõrgeimal 139. kohal oli see nimi 2011. aastal.
Fred Rogers

Fred Rogers (õieti Frederick McFeely Rogers; 20. märts 1928 Latrobe, Pennsylvania – 27. veebruar 2003 Pittsburgh) oli Ameerika Ühendriikide saatejuht.
Ta juhtis lastele mõeldud hariduslikku telesaadet "Mister Rogers' Neighborhood" (1968–2001), mis oli PBS-i eetris enam kui kolmkümmend aastat.
Rogersi tunnustati Presidendi Vabadusmedaliga (Presidential Medal of Freedom) ning ta pälvis Peabody auhinna.
Hambahari

Hambahari on väike hari hammaste puhastamiseks. Hambahari koosneb pulgast ning väiksest harjast selle otsas. 
Hambaharju hakati tootma Inglismaal aastal 1780. Esimene elektriga töötav hambahari valmis 1939. aastal Šotimaal.
Ralf Gerretz

Ralf Hendrich Nikolai Gerretz (28. oktoober 1905 – 1961) oli baltisaksa päritolu Eesti sõjaväelane ja sõjakurjategija. Ta oli Saksa okupatsioonivõimude poolt 1942. aasta augustis rajatud Jägala koonduslaagri komandandi asetäitja, kes osales juutide hukkamises Kalevi-Liival.
Valesus

Valesus on teo (sealhulgas valiku või otsuse, sealhulgas uskumuse valiku või uskuda otsustamise) kooskõlalisuse puudumine mingite reeglitega. Tähtis erijuht on moraalne valesus – kooskõlalisuse puudumine moraalinormidega. Moraalset valesust nimetatakse tavaliselt vääruseks.
Valesuse vastand on õigsus.
Kõnekeeles öeldakse sageli "väär" ("ebatõene") asemel "vale".
Andreas Meyer-Landrut

Andreas Meyer-Landrut (sündinud 31. mail 1929 Tallinnas) on endine Saksamaa diplomaat.
Ta oli Saksamaa Liitvabariigi suursaadik Nõukogude Liidus 1980–1983 ja 1987–1989. Ta on töötanud ka Brüsselis, Tōkyōs ja Brazzaville'is. 1984–1986 oli ta asevälisminister ja 1989–1994 töötas liidupresidendi Richard von Weizsäckeri kantseleiülemana.
Lauljanna Lena Meyer-Landrut on tema lapselaps.
Cuba Gooding noorem

Elulugu

Cuba Gooding sündis ja kasvas New Yorgis Bronxi linnaosas. Mõlemad ta vanemad, ema Shirley Temple Gooding (sündinud Sullivan) ja isa Cuba M. Gooding, on lauljad. Tal on kaks venda: muusik Tommy Gooding ja stand-up koomik Omar Gooding (tuntud ka nime Big O all). 1972. aastal kolis nende pere Los Angelesse. Kaks aastat hiljem hülgas Cuba Gooding vanem pere ning sealtpeale elas Goodingute pere erinevates Los Angelese hotellides. Cuba Gooding noorem õppis kokku neljas erinevas California osariigi ülikoolis.
Spektrijoonte peenstruktuur

Aatomifüüsikas kirjeldab peenstruktuur aatomi spektrijoonte lõhenemist elektroni spinni ja mitterelativistliku Schrödingeri võrrandi relativistlike paranduste tõttu.

Jämestruktuur

Joonspektri jämestruktuur on joonspekter, mida ennustab mitterelativistlike elektronide kvantmehaanika ilma spinne arvestamata. Vesinikuaatomi jämestruktuuri energiatasemed sõltuvad ainult peakvantarvust n. Täpsem mudel võtab arvesse relativistlikke ja spinnefekte, mis hävitavad energiatasemete kõdumise ja lõhestavad spektrijooned. Peenstruktuuri spektrijoonte lõhenemise määr võrreldes jämestruktuuri energiatega on suurusjärgus (Zα)², kus Z on aatomnumber ja α on peenstruktuuri konstant, dimensioonita suurus, mille ligikaudne väärtus on .

Relativistlikud parandid

Peenstruktuuri energia parandid saab arvutada häiritusteooriast. See annab hamiltoniaanile 3 parandliiget: peamist järku relativistlik kineetilise energia parand, spinn-orbitaal seostuse parand ja Darwini liige. 
Need parandid võib samuti saada Dirac’i võrrandi mitterelativistlikest piirtingimustest, kuna Dirac’i teooria sisaldab relatiivsust ja spinni vastastikmõjusid.
Thomas Knieper

Thomas Knieper (1662 Tallinn – 17. oktoober/28. oktoober 1710 Tallinn) oli Eesti vaimulik.
Ta õppis aastal 1682 Tallinna Gümnaasiumis. Edasi õppis ta (immatrikuleeriti 10. oktoobril 1682) Rostocki ülikoolis ja (immatrikuleeriti 20. augustil 1683) Wittenbergi ülikoolis. Ordineeriti 6. aprillil/16. aprillil 1688 õpetajaks.
Ta oli aastatel 1688–1710 Jõhvi Mihkli koguduse õpetaja.
Põltsamaa Niguliste koguduse õpetaja Johann Andreas Dorsche kirjast ilmneb, et Knieper selgitas aastal 1708 Tallinna piiskopile, et Toompeal asuv Eestimaa konsistoorium ei olnud Piibli tõlke juures midagi tähelepanuväärset teinud, vaid niipalju, et Pilistvere piiblikonverentsist osavõtjail oli kaasas Matteuse evangeeliumi tõlke mustand, mille Liivimaa vaimulikud tagasi lükkasid, leides kasutatud eesti keele koosnevat ainult germanismidest.

Isiklikku

Thomas Knieperi abikaasa Gerdrutha isa Johannes Knieper oli Järva-Peetri Püha Peetruse koguduse õpetaja. Sellest abielust sündinud poeg Paul Johann Knieper oli samuti Jõhvi Mihkli koguduse õpetaja. Jõhvi koguduse õpetaja oli ka Gerdrutha esimene abikaasa Stephan Knieper.
Põltsamaa kirikumõis

Põltsamaa kirikumõis (saksa keeles Pastorat Oberpahlen) oli kirikumõis Põltsamaa kihelkonnas Viljandimaal.
Boknafjorden

Boknafjorden on fjord Põhjamere idakaldal Norras Rogalandi maakonnas Stavangeri ja Haugesundi vahel. Ümbritseb Kvitsøy, Rennesøy, Finnøy, Tysværi, Bokni ja Karmøy valla rannikut. Laius kuni 20 km. Ulatub maasse u. 100 km ulatuses.
Artur Uibopuu

Art(h)ur Uibopuu (31. detsember 1878 Sooru vald – 2. aprill 1930 Tallinn) oli Eesti pangandustegelane.
1904 lõpetas ta Riia Polütehnikumi majandusosakonna.
Aastast 1907 oli ta Tallinna Vastastikuse Krediitühisuse direktor. Aastast 1919 oli ta Tallinna Krediitpanga direktor. 1919–1926 oli ta Tallinna Eesti Kirjastusühisuse juhatuse esimees.
Ta oli Asutava Kogu liige.
1925–1926 oli ta Eesti Panga president.
Robertsi maakond (Lõuna-Dakota)

Ajalugu

Robertsi maakond moodustati 8. märtsil 1883. aastal. Maakond sai nime S. G. Robertsi järgi.
Õ

Eesti keel

Eesti keeles märgib see täht ümardamata keskkõrget keskvokaali. 
Selle kasutuselevõtu algatas 19. sajandi algul Otto Wilhelm Masing. Varem kasutati selle hääliku märkimiseks peamiselt o ja ö-tähte, mõnes sõnas ka e-tähte.
Eesti tähestikus on see täht w- ja ä-tähe vahel. Ta on tähestiku 27. täht, võõrtähtedeta 24. täht.  
Arvutikasutajad asendavad selle vajaduse korral sümboliga 6 või ø või q.

Koltasaami keel

Koltasaami keeles märgib see täht eesti õ-le sarnast keskvokaali [ɘ]. Näiteks: kõõččmoš 'küsimus'.

Leedu keel

Leedu keeles ei ole õ tähestikutäht. Sellega märgitakse mõnedes sõnaraamatutes rõhulist pikka o-häälikut, mis hääldub tõusva intonatsiooniga, näiteks piemuõ (tavatekstis piemuo) 'karjane'.

Liivi keel

Liivi keeles märgib see täht erinevaid häälikuid. Esisilbis märgib see eesti õ-le sarnast ümardamata keskkõrget keskvokaali. 
Kehtivas idaliivi ortograafias märgib täht ȭ pikka õ-d, näiteks ȭdõg 'õhtu'. Lisaks on ortograafias lähedasi häälikuid märkivad tähed ȯ ja ȱ.

Portugali keel

Portugali keeles märgib see täht nasaliseeritud o-häälikut [õ].

Vietnami keel

Vietnami keeles ei ole õ tähestikutäht, vaid märgib o-häälikut, mis hääldub tõusva katketooniga.
Kiviõli

Rahvastik

2000. aasta rahvaloenduse andmetel oli linnaelanikest venelasi 51% ja eestlasi 39,4%.
Seisuga 1. jaanuar 2010 oli linnas elanikke 6606. Võttes arvesse rännet oli elanike arv 5845.

Põlevkivitööstus

Linna lääneservas paikneb Kiviõli Keemiatööstus.
Kiviõli kõige tuntumateks objektideks võib pidada Kiviõli tuhamägesid, mis on tekkinud seoses põlevkivitööstusega. Mägede kõrgused on 138 ja 135 m; tegu on Baltikumi kõrgeimate hulka kuuluvate tehismägedega.
Jaan Timse

Jaan Timse (4. mai 1888 Rannu, Tartumaa – 9. august 1921 Moskva) oli Eesti konsul.
Ta oli Eesti konsul Ukrainas Simferopolis.
Simferopolis tegutsevana püüdis ta Krimmi eestlastele võimaldada Eestisse naasmist. 1921. aastal, kui Venemaa väed ründasid Krimmi, pandi Timse vanglasse. 1921. aastal suri ta Butõrka vanglas.
Peter Carl Ludwig Schwarz

Peter Carl Ludwig Schwarz (23. mai 1822 Gdańsk – 17. september 1894 Tartu) oli astronoom.
Ta oli näitleja poeg. Õppis Tartu Ülikoolis 1841–1849 ökonoomiat ja matemaatikat, 1849. a omandas kandidaadi kraadi. Töötas Tartu tähetornis inspektorina ja teostas 1849. aastal reisi Baikali taha. 
Aastatel 1854–1862 oli astronoomiks Vene Geograafia Seltsis. Töötas astronoom-vaatlejana, Tartu tähetornis 1866–1872, 1871. aastal omandas astronoomia alal doktori astme ja oli aastatel 1872–1894 sealsamas professor ja Tartu tähetorni direktor.

Isiklikku

Tema abikaasa oli kunstnik Julie Wilhelmine Hagen-Schwarz.
Prantsusmaa jalgpallikoondis 1958. aasta jalgpalli maailmameistrivõistlustel

Prantsusmaa jalgpallikoondis 1958. aasta jalgpalli maailmameistrivõistlustel

Mängijad

Claude Abbes
Dominique Colonna
Francois Remetter
Raymond Kaelbel
Andre Lerond
Roger Marche
Robert Mouynet
Bernard Chiarelli
Kazimir Hnatow
Robert Jonquet
Maurice Laffont
Jean-jacques Marcel
Armand Penverne
Raymond Bellot
Stephan Bruey
Yvon Douis
Just Fontaine
Raymond Kopa
Celestin Oliver
Roger Piantoni
Jean Vincent
Maryan Wisniewski

Treener

Albert Batteaux
Marshalli maakond (Kentucky)

Ajalugu

Maakond moodustati 1842. aastal.
Haanja valla vapp

Haanja valla vapp on Võru maakonnas asunud endise Eesti haldusüksuse Haanja valla vapp.
Vapp kinnitati 29. detsembril 1997.

Vapi kirjeldus

Haanja valla vapp on heraldiline kilp. Sinisel kilbil kuldne kaarlõikeline vapitüvi, millest tõuseb kolme rohelise kuuse tagant mustade püstiste aknaavadega piiritletud, sakmete ja lipuvardaga kuldne torn.

Põhjendus

Kuldne kaarlõikeline vapitüvi ja sellest tõusev kuldne torn sümboliseerivad valla territooriumil paiknevat kauni loodusega Haanja kõrgustikku ning selle keskosas asuvat Eesti ja Baltimaade kõrgeimat mäge Suurt Munamäge koos vaatetorniga. Rohelised kuused viitavad ümbruskonna vaheldusrikkale loodusele, millest osa on kuulutatud Haanja Looduspargiks.
Sinine on kodumaa taeva ja vee värvus, kuldne viljaväljade ja jõukuse sümbol.
Jaanihein

Jaanihein on hein, mille talurahvas tegi kas vahetult enne jaanipäeva või jaanipäeval.
Seda heina peeti väga väärtuslikuks ning sellega söödeti näiteks haigeid või poegivaid kariloomi.
Hans Ulk

Hans Ulk (17. oktoober 1876 Aidu vald – 9. august 1973) oli Aidu ja Paistu vallavanem.
Ta sündis Aidu vallas Polli talus (praegune Paistu küla) aedniku pere teise lapsena. Ta õppis Aidu valla Tölli algkoolis ning Paistu kihelkonnakoolis, mille lõpetas 1892. aastal. Ta tegeles laulmisega kirikukooris ning hoidis korras meierei raamatupidamist.
1900. aastal sai 24-aastasest Hansust Polli talu peremees. Sama aasta 6. juunil abiellus ta Marie-Louise Kõrbiga. Neil sündis kuus last: kolm tütar ja kolm poega.
Hans Ulk osales 1905. aastal Vene-Jaapani sõjas ja 1914. aastal Esimeses maailmasõjas.
Aidu vallavanemaks valiti ta esmakordselt 1915. aasta novembris. 1918. aastal vabastati ta ametist, sest võim läks üle töörahva ja soldatite nõukogule. Uuesti asus ta ametisse sama aasta 24. veebruaril ning vabanes taas oktoobris 1919. Alates 12. juulist 1921 kuni valdade liitmiseni 1937. aastal valiti iga kolme aasta järel Ulk uuesti vallavanemaks.
Hans Ulk võttis osa seltside ja organisatsioonide tööst ning annetas raha rahvamaja vundamendi ehituseks, kihelkonnakooli remondiks ja vallavaestele toidurahaks. Juunis 1937 määrati Ulk Aidu, Loodi ja Õisu valdade liitmisel tekkinud Paistu valla vanemaks. 24. veebruaril 1939 andis president Hans Ulkile Eesti Punase Risti V klassi teenetemärgi.
1939. aasta detsembris valiti Ulk 5 aastaks Paistu vallavanemaks, kuid järgmise aasta augustis vabastati ta okupatsioonivõimude korraldusel ametist. Seejärel pidas ta Polli talu kuni kulakuks tembeldamiseni 1947. aastal. Viljandi rahvakohus mõistis 71-aastase Ulki talult maksude mittetasumise eest viieks aastaks vangi koos vara konfiskeerimisega. Vangistus Eestis päästis eaka mehe Siberisse saatmisest. Vangist vabanedes töötas ta mõned aastad Viljandis väikese kastivabriku valvurina. 1956. aastal tuli ta tagasi Polli tallu, kus sai elamiseks ühe toa. Talle ei makstud pensioni, taotlusele vastati: "Te ei ole töötanud ühtegi päeva". Ulk tegutses vöörmündrina Paistu kirikus.
Hans Ulki sünnikodule paigutas Paistu Vallavalitsus 2008. aastal mälestustahvli.
Elfvik Film

Elfvik Film on Rootsi filmitootja. See on tootnud dokumentaalfilme.
Koostöös filmitootjaga Röde Orm Film AB valmis 2011. aastal film "Cubaton".
Kustav Viise

Kustav Viise (ka Gustav Wiese; 18. september 1898 Kõnnu vald – 22. september 1978 Tartu) oli eesti vaimulik.
Viise võttis aastatel 1916–1918 osa Esimesest maailmasõjast ja aastatel 1919–1920 osa Vabadussõjast. Aastast 1920 teenis ta üleajateenijana-orkestrandina Ratsarügemendis. Aastal 1930 lõpetas ta Tartu Õhtuühisgümnaasiumi. Aastatel 1930–1936 õppis ta Tartu Ülikooli usuteaduskonnas. Ordineeriti 20. oktoobril 1937 õpetajaks.
Ta oli aastatel 1938–1955 Tudulinna Rahu koguduse õpetaja, lisaks oli ta veel aastatel 1941–1955 Avinurme koguduse õpetaja ja aastatel 1944–1946 Lohusuu koguduse õpetaja. Aastatel 1955–1956 oli ta Kadrina ja Ilumäe koguduse õpetaja, aastatel 1956–1963 oli ta Vändra ja Tori koguduse õpetaja. Aastatel 1963–1975 oli ta Maarja-Magdaleena koguduse õpetaja.

Isiklikku

Tema poeg Mihkel Viise (sündinud 1926) oli aastatel 1990–1995 Baltimore ja Washingtoni koguduse õpetaja, aastatel 1995–1998 Eesti kaitseväe peakaplan.
Osteoloogia

Organismide rekonstrueerimine

Luude järgi saab organisme mingil määral rekonstrueerida. Nii saab rekonstrueerida väljasurnud loomi ning kohtumeditsiinis identifitseerida inimesi luustiku järgi.

Identifitseerimine

Luu järgi saab määrata, millisesse taksonisse  kuuluva organismi oma see on. Samuti on võimalik määrata vanust, sugu, geograafilist päritolu ja haigusi. Eriti hästi on meetodid selleks välja töötatud inimese puhul (skeletimorfoloogia).

Luustiku haigused

Meditsiinis tegeleb osteoloogia (ortopeedia ja endokrinoloogia piiril) ka luude füsioloogiaga (nende ainevahetusega) ning luude haigustega. Sellega tegeleb kõige suurem osa osteolooge.
Vjatka jõgi

Vjatka jõgi (vene Вятка, mari Ильна-вӱд, Виче, tatari Nokrat, tšuvaši Веткӗ) on jõgi Euroopa idaosas Venemaa Udmurtias, Kirovi oblastis ja Tatarstanis. Pikkus 1314 km.
Algab Ülem-Kama kõrgustikult. Suubub paremalt Kamasse. Jõe ääres on Kirovi, Kotelnitši, Sovetski ja Sosnovka linn.
Suuremad lisajõed on Kobra, Letka, Velikaja, Moloma, Pižma, Tšeptsa, Bõstritsa, Voja ja Kilmez.
Saudi Araabia lipp

Saudi Araabia lipp on Saudi Araabia Kuningriigi riigilipp. See on praegusel kujul kasutusel 15. märtsist 1973.
See on roheline plagu, mille keskel on islami usutunnistus šahada valges araabia ṯuluṯ'i kirjas:
لا إله إلا الله محمد رسول الله
lā ’ilāha ’illa-llāh muḥammadun rasūlu-llāh

Pole teist jumalat kui Allah ja Muḩammad on Allahi saadik.
Kirja all on valge mõõk, mis sümboliseerib õigust ja õiglust.
Lipu võttis kasutusele ‘Abd al-‘Azīz Āl Sa‘ūd, kes lisas Najdi lipule mõõga.
Ašmiany

Ajalugu

Ašmianyt mainitakse esimest korda aastal 1343, mil asula kuulus Gediminasele, ehkki on vihjeid, et asula võis eksisteerida juba XI sajandil. XIV sajandi lõpus sai asula linnaõigused. Toona (aastal 1398) ehitati sinna ka katoliku kirik. Aastail 1385 ja 1402 rüüstasid Ašmianyt ristisõdijad.
Aastal 1432 pidasid linna all lahingu Švitrigaila ja Zygimantase väed. Aastal 1492 rajasid frantsisklased linna kloostri, kuigi valmis sai see ilmselt aastal 1505. Aastal 1519 rüüstasid linna Moskva väed. Reformatsiooni ajal tekkis linna Leedu alade suurim kalvinistide kogudus.
XVI ja XVII sajand tõid kaasa asula leedulastest elanikkonna arvulise kahanemise. Põhjuseks olid näljahädad ja Moskva vägede korduvad rüüsteretked. Nende asemele asusid valgevenelased. Aastal 1566 sai Ašmiany Magdeburgi linnaõigused, aastal 1683 kinnitas kuningas need taas.
Aastal 1794 hõlvasid linna ülestõusnud Jakub Jasiński juhtimisel ja pidasid mitu lahingut Vene vägede vastu. Ülestõus suruti aga maha ja aastal 1795 läks linn kolmanda Poola jagamise järel Vene impeeriumi koosseisu. Uued võimud kaotasid asula linnaõigused ja müüsid Ašmiany kindralmajor Kantšalovile (kuni aastani 1837). Aastal 1831 suutsid ülestõusnud taas linna vabastada, aga peagi saabusid linna suured Vene väed. Osa rahvast põgenes metsa, aga linna jäänud elanikest suurem osa tapeti. Surmati ka viissada kirikust varju otsinud inimest koos vaimulikuga. Ellu jäänud linlased otsisd varjupaika Vilniuse ümbruskonnast. Ašmiany asustasid taas teistest asulatest saabunud juudid. Aastail 1863–1864 tegutsesid linna ümber taas mitmed ülestõusnute salgad.
Aastast 1921 oli Ašmiany Poola koosseisus, mis tõi kaasa asula majandusliku arengu. Sinna ehitati elektrijaam, tegutsema hakkas teater. 1939. aastal liideti Valgevene NSV-ga.
Ubikvist

Ubikvist on elupaiga või kasvukoha suhtes vähevaliv looma- või taimeliik.
Ubikvistidel on omane väga lai ökoamplituud abiootiliste tegurite suhtes. Ubikvistid on nt inimkaaslejad loomad (kodurott, kodutuvi) ja umbrohud (võilill).
Esta (eesnimi)

Esta on naisenimi.
2018. aasta seisuga oli see Eestis esinemissageduselt 368. naisenimi. 1. jaanuari 2018 seisuga oli Eestis eesnimi Esta 361 naisel.
Rakvere Võrkpalliklubi

Rakvere Võrkpalliklubi on Lääne-Viru maakonnas Rakveres tegutsev võrkpalliklubi; ühtlasi üks kahest Rakveres tegutsevast võrkpalliklubist (teine on Võrkpalliklubi Rivaal) .
Klubi asutati 3. detsembril 2012.
Klubi mängib Balti liigas. Hooajal 2016/17 sai klubi Balti liigas esikoha.
Nullhüpotees

Nullhüpotees on statistilise hüpoteesi osa, mille kohaselt püstitatud oletus ei kehti. See eeldab, et mõõdetud nähtuste vahel ei ole seost.
Nullhüpoteesi tagasilükkamine on teadustöös kesksel kohal. Kui nullhüpotees ei kehti, siis on alust arvata, et kahe nähtuse vahel eksisteerib seos.
Ēķini mõis

Ēķini mõis (saksa keeles Heydekenshof, varem Broesemoise, läti keeles Ēķina muiža) oli rüütlimõis Liivimaal Volmari kreisis Astijärve kihelkonnas. Nüüdisaegse haldusjaotuse järgi asub mõisasüda Burtnieki piirkonnas Burtnieki vallas.

Mõisa suurus

Bienenstammi andmetel oli mõisa suurus 1816. aastal 2 ja 3/4 adramaad, sellele allus 70 mees- ning 90 naishinge. 
1920. aasta agraarreformi ajal oli mõisa suurus 249 hektarit.
Aaru Ots

Aaru Ots (kuni 1938. aastani Arnold Ots; 24. juuli 1907 – 3. juuli 1941 Pihkva lähistel) oli Eesti sõjaväelane (leitnant, 1936).